Luister: Beradingskampe vir geliefdes van oorledeneshttps://rak2.spens.co.za/radio/2016/elize-2016-01-07.mp3 Elize Perrin wat die beradingskampe bestuur. Foto: Verskaf Ná Elize Perrin se broer in 2012 op sy kleinhoewe buite Brits vermoor is, het sy ŉ beradingskamp op die been gebring wat ondersteuning aan vriende en familie van oorledenes bied. “Die dag van die begrafnis het ek om my gekyk en besef niemand moet met dié seer deur die lewe gaan nie. Ek het toe begin om die kampe te reël om ŉ plek van ondersteuning vir mense te bied,” het Elize vertel. Dié kampe is hoofsaaklik vir mense wat geliefdes op onnatuurlike wyse verloor, hetsy weens moord, ongelukke of selfdood. Dit ondersteun ook mense wat slagoffers was van aanvalle of rooftogte. Daar is professionele beraders wat saam met die mense werk. “Wanneer so iets in iemand se lewe gebeur, is daardie persoon geneig om in ŉ depressie te verval en die seer te onderdruk. Jy is dalk nie meer die ma, broer, suster of vriend wat jy kan wees nie, want jy loop met ’n swaar las,” het sy gesê. Juis daarom is die kampe se tema “Vind die son” omdat sy daardeur wil hoop skep wat ook in ŉ genesingsproses kan ontwikkel. Tydens die kampe word temas soos “Wat is trauma?” en “Wat is rou?” hanteer. Elize meen dit is belangrik om te sien waar ’n mens in die rouproses staan, asook om mense se vrae oor geloof en God te hanteer. Sy bied vanjaar die vierde beradingskamp van 19 tot 21 Maart by Paradeisos-kampterrein in Pretoria aan. Dié kamp geskied oor ŉ langnaweek. Mense wat die kamp bywoon, is dus ŉ volle drie dae in die geselskap van mense wat ondersteuning bied. Rig navrae aan Elize by [email protected] of 072 600 5809.